68. ΝΟΜΟΣ υπ’ αριθ. 628 της 23/27 Ιουν. 1977 (ΦΕΚ Α΄ 180) Περί νομιμοποιήσεως ενίων Ταμείων Επικουρικής Ασφαλίσεως. ΄Αρθρ.1.-Θεωρούνται νομίμως συνεστημένα Ν.Π.Δ.Δ. από της ιδρύσεώς των: α)Το Ταμείον Επικουρικής Ασφαλίσεως Υποδηματεργατών Αθηνών-Πειραιώς. β)Το Ταμείον Επικουρικής Ασφαλίσεως Υπαλλήλων Εθνικού Οργανισμού Καπνού κλπ. γ)Το Ταμείον Επικουρικής Ασφαλίσεως Προσωπικού Εταιρειών Πετρελαιοειδών. δ)Το Ταμείον Επικουρικής Ασφαλίσεως Εργατοτεχνιτών Υαλουργών και ε)Το Ταμείον Επικουρικής Ασφαλίσεως Μισθωτών Εστιατορίων, Ζυθεστιατορίων, Ζαχαροπλαστείων, Καφενείων, Οινομαγειρείων κλπ. Άρθρ.2.-Δια Π.Δ/των εκδιδομένων προτάσει του Υπουργού Κοινωνικών Υπηρεσιών, μετά γνώμην του Δ.Σ. εκάστου των εν τω προηγουμένω άρθρω αναφερομένων Ταμείων, θέλουν ορισθή τα της εκπροσωπήσεως των Ταμείων, αι δαπάναι εν γένει λειτουργίας των, ο τρόπος βεβαιώσεως και εισπράξεως των εισφορών των ησφαλισμένων και συνεισφορών των εργοδοτών, ο τρόπος διαχειρίσεως και διαθέσεως των πόρων και της εξασφαλίσεως εν γένει των κεφαλαίων, αι προϋποθέσεις τας οποίας δέον να πληρούν τα υπαγόμενα εις την ασφάλισιν πρόσωπα δια να τύχουν παροχών, το ύψος τούτων, ο κύκλος των προστατευομένων υπό των ησφαλισμένων ή των συνταξιούχων προσώπων, ο τρόπος της αναγνωρίσεως της προϋπηρεσίας των ησφαλισμένων και της καταβολής των δια την αναγνώρισιν ταύτης ποσών, καθώς και πάσα άλλη λεπτομέρεια αναγκαία δια την εκπλήρωσιν του σκοπού των Ταμείων, μη αναφερομένη εις θέματα ρυθμιζόμενα υπό του άρθρ. 5 του Νόμ. 38/1975 και εις συναφή προς ταύτα. Άρθρ.3.-Μέχρις εκδόσεως των κατά το προηγούμενον άρθρον Π.Δ/των εφαρμόζονται αι κατά την δημοσίευσιν του παρόντος ισχύουσαι δι’ έκαστον Ταμείον διατάξεις. Άρθρ.4.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 